Din mand tager ansvar for jeres forhold. Han kommer med et bud på, hvordan I kan løse sovesituationen og undgå de sure morgener. Han forsøger ikke nødvendigvis at skabe afstand, men han finder en vej, så I kan undgå sammenstød. Han gider da heller ikke blive peget ud som årsagen til, at du ikke får din søvn. Jeg synes faktisk, det lyder som en rigtig god idé at afprøve hans idé. Der er jo ingen, der siger, at det er for evig og altid. I kan sove sammen en gang imellem, eller I kan flytte tilbage i samme rum, hvis det bliver for sært. Ros din partner for at forsøge at løse den svære situation, og giv det en chance. Der er virkelig mange par, der sover hver for sig, og det er langt mere normalt, end man tror. Jeg synes personligt, at meget afhænger af søvnen. Der er noget mere overskud til hverdagen og alt, hvad den byder på, hvis man får ro om natten. Se, hvordan det føles, og så må I tage den derfra.